P r e d k l a d a c i a       s p r á v a

	Ministerstvo kultúry Slovenskej republiky  predkladá na rokovanie vlády Slovenskej republiky v súlade s § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky  návrh poslanca Národnej rady Slovenskej republiky   na vydanie zákona o Slovenskom ľudovom umeleckom kolektíve.

	Účelom poslaneckého návrhu zákona je zvýrazniť predmet činnosti, postavenie a organizáciu Slovenského ľudového umeleckého kolektívu a vymedziť jeho vzťahy k umelcom a ostatným zamestnancom tejto ustanovizne. 

	Slovenský ľudový umelecký kolektív je príspevkovou organizáciou zriadenou Ministerstvom kultúry Slovenskej republiky. 

	Na základe predkladaného poslaneckého návrhu zákona má  mať aj naďalej Slovenský ľudový umelecký kolektív postavenie príspevkovej organizácie, zapojenej na štátny rozpočet.

	Vzhľadom na uvedenú skutočnosť v súčasnosti nepokladáme za vhodné ani účelné, aby postavenie Slovenského ľudového umeleckého kolektívu bolo upravené osobitným zákonom; zastávame názor, že  prijatím zákona o Slovenskom ľudovom umeleckom kolektíve sa neodstránia vnútorné problémy  ustanovizne, ani sa neposilní  povedomie laickej verejnosti a zázemie publika, ktoré práve v minulosti Slovenský ľudový umelecký kolektív  formovali. 

	Nedostatkom materiálu je, že priamo v návrhu zákona sú upravené počty zamestnancov príslušných zložiek Slovenského ľudového umeleckého kolektívu. Uvedenú konštrukciu pokladáme z hľadiska práva za neobvyklú. Okrem toho má návrh zákona viacero legislatívno-technických nedostatkov  a vyžaduje si kompletnú legislatívno-technickú úpravu. 

	Ministerstvo kultúry Slovenskej republiky na základe uvedeného neodporúča vláde Slovenskej republiky vysloviť súhlas s návrhom poslanca Národnej rady Slovenskej republiky na vydanie zákona o Slovenskom ľudovom umeleckom kolektíve.